CELEX: 32018D0911
Language: et
Date: 2018-06-25 00:00:00
Title: Komisjoni rakendusotsus (EL) 2018/911, 25. juuni 2018, millega kehtestatakse ajutised kaitsemeetmed, et tõkestada väikemäletsejaliste katku levikut Bulgaarias (teatavaks tehtud numbri C(2018) 4071 all) (EMPs kohaldatav tekst)

26.6.2018   
            
            
               ET
            
            
               Euroopa Liidu Teataja
            
            
               L 161/67
            
         KOMISJONI RAKENDUSOTSUS (EL) 2018/911,
   25. juuni 2018,
   millega kehtestatakse ajutised kaitsemeetmed, et tõkestada väikemäletsejaliste katku levikut Bulgaarias
   
      
         (teatavaks tehtud numbri C(2018) 4071 all)
      
   
   (Ainult bulgaariakeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega (1), eriti selle artikli 9 lõiget 3,
   võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle (2), eriti selle artikli 10 lõiget 3,
   ning arvestades järgmist:
   
               (1)
            
            
               Väikemäletsejaliste katk on väikemäletsejalistel, täpsemalt lammastel ja kitsedel, esinev raske viirushaigus, mis eelkõige levib otsekontakti kaudu. Väikemäletsejaliste katkust tingitud haigestumus ja suremus võib olla väga suur, seda eelkõige piirkondades, kus kõnealune haigus esineb esimest korda, ning see võib oluliselt mõjutada põllumajandussektorit. Väikemäletsejaliste katk inimestele üle ei kandu. Väikemäletsejaliste katk on paljudes Aafrika, Lähis-Ida ja Aasia riikides endeemiline haigus ning loomatervise ja loomade heaolu seisukohast muret tekitav.
            
         
               (2)
            
            
               Nõukogu direktiivis 92/119/EMÜ (3) on sätestatud üldmeetmed teatavate loomahaiguste, sealhulgas väikemäletsejaliste katku tõrjeks. Nende hulka kuuluvad tõrjemeetmed, mida tuleb võtta põllumajandusettevõttes väikemäletsejaliste katku kahtluse korral ja juhul, kui haiguse esinemine on leidnud kinnitust. Kõnealused tõrjemeetmed hõlmavad ka ohustatud ja järelevalvetsoonide kehtestamist selle haiguse puhangu kollete ümber ning muid täiendavaid meetmeid haiguse leviku tõkestamiseks.
            
         
               (3)
            
            
               Kui mõnes väikemäletsejaliste katkust vabas riigis või piirkonnas esineb selle haiguse puhang või selle viirusega nakatumine ning kui on rakendatud hädatapmispõhimõtet, kulub vastavalt Maailma Loomatervise Organisatsiooni (edaspidi „OIE“) maismaaloomade tervise koodeksi (4) 2017. aasta väljaande artiklile 14.7.7 taastumiseks kuus kuud pärast viimase nakatunud looma hukkamist, tingimusel et on järgitud koodeksi artiklit 14.7.32.
            
         
               (4)
            
            
               23. juunil 2018 teatas Bulgaaria komisjonile ja teistele liikmesriikidele kolmest väikemäletsejaliste katku puhangust Jamboli piirkonna Boljarovo omavalitsuses asuvates väikemäletsejalisi kasvatavates põllumajandusettevõtetes.
            
         
               (5)
            
            
               Bulgaaria on võtnud direktiiviga 92/119/EMÜ ette nähtud tõrjemeetmeid, eelkõige rakendanud nakatunud karjade hädatapmist, ning kõnealuse direktiivi kohaselt kehtestanud puhangupiirkondi ümbritsevad ohustatud ja järelevalvetsoonid. Samuti on tugevdatud järelevalvet nakatunud piirkondadega piirnevates omavalitsustes ning nendes omavalitsustes, mis asuvad piki liidu ja selliste kolmandate riikide piiri, kus esineb väikemäletsejaliste katku.
            
         
               (6)
            
            
               Lisaks direktiiviga 92/119/EMÜ ette nähtud tõrjemeetmetele on väikemäletsejaliste katku leviku tõkestamiseks vaja võtta ajutisi kaitsemeetmeid. Selleks et tõkestada väikemäletsejaliste katku levikut teistesse Bulgaaria piirkondadesse, teistesse liikmesriikidesse ja kolmandatesse riikidesse, seda eelkõige väikemäletsejalistega ja nendest saadud loomse paljundusmaterjaliga kauplemise kaudu, tuleks seega kehtestada kontroll väikemäletsejaliste lähetamise ja nendest saadud teatavate toodete turuleviimise üle.
            
         
               (7)
            
            
               Alalise taime-, looma-, toidu- ja söödakomitee koosolekuni jäänud aja jooksul peaks komisjon koostöös asjaomaste liikmesriikidega võtma ajutised kaitsemeetmed seoses Bulgaarias esineva väikemäletsejaliste katkuga.
            
         
               (8)
            
            
               Olukord vaadatakse läbi alalise taime-, looma-, toidu- ja söödakomitee järgmisel koosolekul ning vajaduse korral kohandatakse meetmeid,
            
         ON VASTU VÕTNUD KÄESOLEVA OTSUSE:
   Artikkel 1
   Käesoleva otsusega kehtestatakse ajutised kaitsemeetmed, et tõkestada väikemäletsejaliste katku levikut liidus.
   Seda kohaldatakse väikemäletsejaliste, nende sperma, munarakkude ja embrüote ning nendest loomadest saadud teatavate kaupade suhtes.
   Artikkel 2
   1.   Käesolevas otsuses kasutatakse järgmisi mõisteid:
   a)   „väikemäletsejalised“– kõik lambad ja kitsed;
   b)   „töötlemata loomsed kõrvalsaadused“– Euroopa Parlamendi ja nõukogu määruse (EÜ) nr 1069/2009 (5) artikli 3 punktis 1 määratletud loomsed kõrvalsaadused.
   2.   Lisaks kasutatakse Euroopa Parlamendi ja nõukogu määruse (EÜ) nr 853/2004 (6) I lisas esitatud mõisteid.
   Artikkel 3
   Bulgaaria keelab Jamboli piirkonnast oma teistesse osadesse, teistesse liikmesriikidesse ja kolmandatesse riikidesse järgmiste kaupade saatmise:
   
               a)
            
            
               väikemäletsejalised;
            
         
               b)
            
            
               väikemäletsejaliste sperma, munarakud ja embrüod.
            
         Artikkel 4
   1.   Bulgaaria keelab Jamboli piirkonnast pärit väikemäletsejalistest saadud järgmiste kaupade turustamise väljaspool Jamboli piirkonda:
   
               a)
            
            
               värske liha;
            
         
               b)
            
            
               punktis a osutatud lihast saadud hakkliha ja lihapooltooted;
            
         
               c)
            
            
               inimtoiduks ettenähtud lihatooted ning töödeldud maod, põied ja sooled, mis on saadud punktis a osutatud lihast, v.a need, mida teatavate loomaterviseriskide kõrvaldamiseks on töödeldud kooskõlas nõukogu direktiivi 2002/99/EÜ (7) III lisaga;
            
         
               d)
            
            
               toorpiim ja piimatooted, v.a need, mida on töödeldud hermeetiliselt suletud mahutites F0 väärtusega vähemalt 3,00, nagu on kirjeldatud nõukogu direktiivi 2002/99/EÜ III lisas;
            
         
               e)
            
            
               punktides a–c osutatud kaupu sisaldavad tooted;
            
         
               f)
            
            
               töötlemata loomsed kõrvalsaadused.
            
         2.   Erandina lõike 2 punktis f sätestatud keelust võib pädev asutus lubada ametliku järelevalve all lähetada töötlemata loomseid kõrvalsaadusi töötlemiseks või kõrvaldamiseks tema poolt sel eesmärgil määruse (EÜ) nr 1069/2009 artikli 4 lõike 4 kohaselt heaks kiidetud käitisesse Bulgaaria territooriumil.
   Artikkel 5
   Käesolevat otsust kohaldatakse kuni 23. detsembrini 2018.
   Artikkel 6
   Käesolev otsus on adresseeritud Bulgaaria Vabariigile.
   
      Brüssel, 25. juuni 2018
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 395, 30.12.1989, lk 13.
   
      (2)  EÜT L 224, 18.8.1990, lk 29.
   
      (3)  Nõukogu 17. detsembri 1992. aasta direktiiv 92/119/EMÜ, millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega (EÜT L 62, 15.3.1993, lk 69).
   
      (4)  http://www.oie.int/index.php?id=169&L=0&htmfile=chapitre_ppr.htm
   
      (5)  Euroopa Parlamendi ja nõukogu 21. oktoobri 2009. aasta määrus (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad ning tunnistatakse kehtetuks määrus (EÜ) nr 1774/2002 (loomsete kõrvalsaaduste määrus) (ELT L 300, 14.11.2009, lk 1).
   
      (6)  Euroopa Parlamendi ja nõukogu 29. aprilli 2004. aasta määrus (EÜ) nr 853/2004, millega sätestatakse loomset päritolu toidu hügieeni erireeglid (ELT L 139, 30.4.2004, lk 55).
   
      (7)  Nõukogu 16. detsembri 2002. aasta direktiiv 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad (EÜT L 18, 23.1.2003, lk 11).